

PRIAME VYZVANIE
Kód: 12I03-21-P56

MINISTERSTVO ZDRAVOTNÍCTVA SLOVENSKEJ REPUBLIKY
Vykonávateľ Plánu obnovy a odolnosti SR

vyzýva
podľa § 12 ods. 1 písmeno c) a § 13 ods. 1 zákona č. 368/2021 Z. z. o mechanizme na podporu obnovy a odolnosti a o zmene a doplnení niektorých zákonov v znení neskorších predpisov (ďalej len „zákon o mechanizme“)

Univerzitnú nemocnicu L. Pasteura Košice
na uzatvorenie zmluvy o poskytnutí prostriedkov mechanizmu za účelom realizácie Investície 3 v Komponente 12 Plánu obnovy a odolnosti SR:

Vybudovanie nového špecializovaného centra pre poruchy autistického spektra – Univerzitná nemocnica L. Pasteura Košice

Názov komponentu: 	Komponent 12_Humánna, moderná a dostupná starostlivosť o duševné zdravie
Názov investície: 	Investícia 3_Budovanie komunitných centier duševnej starostlivosti
Schéma pomoci:	Opatrenie má lokálny charakter (príloha č. 5 priameho vyzvania - Test pre posúdenie lokálneho vplyvu projektu a vylúčenie štátnej pomoci/pomoci de minimis pre podporený projekt )
Zdroj financovania: 	Prostriedky mechanizmu na podporu obnovy a odolnosti v zmysle zákona č. 368/2021 Z. z. o mechanizme na podporu obnovy a odolnosti a o zmene a doplnení niektorých zákonov v znení neskorších predpisov 

Cieľ priameho vyzvania:	Cieľom tejto investície je zvýšiť dostupnosť komunitných centier duševnej starostlivosti. Toto opatrenie spočíva v zriadení psychosociálnych centier, psychiatrických stacionárov a centier pre poruchy autistického spektra.



.....................................................................................
minister zdravotníctva Slovenskej republiky



1. Formálne náležitosti

1.1 Identifikačné údaje a kontaktné údaje vykonávateľa:
Názov vykonávateľa: 		Ministerstvo zdravotníctva Slovenskej republiky
Adresa vykonávateľa: 		Limbová 2, P.O.BOX 52, 837 52 Bratislava 37
Kontaktné údaje vykonávateľa: 	sekcia implementácie Plánu obnovy a odolnosti a reforiem
					Email: planobnovy@health.gov.sk
					Web: http://www.health.gov.sk/?Plan-obnovy-a-odolnosti		
1.2 Dátum priameho vyzvania
Dátum zaslania priameho vyzvania budúcemu prijímateľovi:   11. 3. 2026
1.3 Indikatívna výška prostriedkov mechanizmu určených na priame vyzvanie:    
Indikatívna výška prostriedkov mechanizmu vyčlenených na priame vyzvanie s kódom 12I03-21-P56 predstavuje 
775 000,00 EUR bez DPH.
Indikatívny rozpočet na DPH, v prípadoch kde bude DPH v zmysle tohto vyzvania oprávnená predstavuje 
178 250,00 EUR. 
Forma poskytovaných prostriedkov: nenávratný spôsob podľa § 14 zákona o mechanizme.
1.4 Spôsob komunikácie s vykonávateľom
Za vykonávateľa komunikáciu za účelom uzatvorenia zmluvy o poskytnutí prostriedkov mechanizmu (ďalej len „zmluva“) podľa § 14 ods. 1 zákona o mechanizme zabezpečuje:  
SEKCIA IMPLEMENTÁCIE PLÁNU OBNOVY A ODOLNOSTI A REFORIEM (ďalej len „SIPOOR“)  
Ministerstvo zdravotníctva Slovenskej republiky   
Limbová 2, 837 52 Bratislava 37
e-mail: planobnovy@health.gov.sk 
Na základe priameho vyzvania podľa § 13 ods.1 zákona o mechanizme sa prostriedky mechanizmu poskytujú priamo určenému prijímateľovi v súlade s § 12 ods. 1 písm. c) zákona o mechanizme, ktoré mu je doručené na adresu:  
Univerzitná nemocnica L. Pasteura Košice
Rastislavova 785/43, 041 90 Košice
e-mail: unlp@unlp.sk
(ďalej aj „UNLP KE“ alebo „budúci prijímateľ“)
1.5 Iné formálne náležitosti
Vykonávateľ pripraví návrh zmluvy a odošle ju budúcemu prijímateľovi na podpísanie. Návrh zmluvy, ktorý je prílohou tohto priameho vyzvania, bude upravovaný v nadväznosti na súčinnosť poskytnutú budúcim prijímateľom a podľa záverov rokovaní o vecnom obsahu – účel poskytnutia prostriedkov mechanizmu. Budúci prijímateľ doručí v písomnej alebo elektronickej forme skompletizovanú a podpísanú zmluvu, ktorá je prílohou tohto priameho vyzvania v uvedenej lehote, a to buď poštou/kuriérom alebo prostredníctvom elektronickej schránky alebo osobne do podateľne MZ SR v pracovných dňoch, v úradných hodinách:
Pondelok - Štvrtok:  8.00 - 15.00 hod.
Piatok:                     8.00 - 14.00 hod.
Budúci prijímateľ doručí podpísanú zmluvu v 4 vyhotoveniach aj s príslušnými prílohami v lehote 10 pracovných dní od doručenia návrhu zmluvy. Dohoda Zmluvných strán o počte rovnopisov sa neuplatní v prípade, ak k uzavretiu zmluvy dochádza elektronicky v súlade so zákonom č. 272/2016 Z. z. o dôveryhodných službách pre elektronické transakcie na vnútornom trhu a o zmene a doplnení niektorých zákonov (zákon o dôveryhodných službách) v znení neskorších predpisov. V prípade, ak k uzavretiu zmluvy dochádza elektronicky, dátumy podpisov Zmluvných strán sú uvedené pri kvalifikovaných elektronických podpisoch/pečatiach Zmluvných strán.
2. Podmienky poskytnutia prostriedkov mechanizmu, ktorých splnenie budúci prijímateľ preukáže vykonávateľovi pred uzatvorením zmluvy o poskytnutí prostriedkov mechanizmu
2.1 Podmienky oprávnenosti priamo určeného prijímateľa
	P. č.
	Podmienka PPM 
	Popis podmienky 

	1
	Oprávnenosť priamo určeného prijímateľa
	Predložiť podpísanú zmluvu je oprávnená iba UNLP KE  ako budúci prijímateľ určený uznesením vlády č. 30/2026 zo dňa 21. januára 2026 podľa §12 ods. 1 písm. c) a § 13 ods.1 zákona o mechanizme.
Forma preukázania: Predloženie podpísanej zmluvy s identifikáciou prijímateľa.
Spôsob overenia: Vykonávateľ overí splnenie danej podmienky prostredníctvom údajov v predloženej zmluve.

	2
	Podmienka poskytnutia prostriedkov mechanizmu v zmysle § 13 ods. 4 zákona o mechanizme
	Podmienka, že prostriedky mechanizmu vykonávateľ nemôže poskytnúť osobe, ktorá bola právoplatne odsúdená za trestný čin subvenčného podvodu, trestný čin poškodzovania finančných záujmov Európskej únie, trestný čin machinácií pri verejnom obstarávaní a verejnej dražbe, trestný čin prijímania úplatku, trestný čin podplácania, trestný čin nepriamej korupcie alebo trestný čin prijatia a poskytnutia nenáležitej výhody. 
Prostriedky mechanizmu nemožno poskytnúť ani právnickej osobe, ktorej štatutárny orgán, člen štatutárneho orgánu alebo iná osoba konajúca v jej mene boli právoplatne odsúdení za trestný čin subvenčného podvodu, trestný čin poškodzovania finančných záujmov Európskej únie, trestný čin machinácií pri verejnom obstarávaní a verejnej dražbe, trestný čin prijímania úplatku, trestný čin podplácania, trestný čin nepriamej korupcie alebo trestný čin prijatia a poskytnutia nenáležitej výhody.
Forma preukázania: 
Budúci prijímateľ, jeho štatutárny orgán, člen štatutárneho orgánu alebo iná osoba konajúca 
v jeho mene poskytnú vykonávateľovi údaje potrebné na vyžiadanie výpisu z registra trestov (príloha č. 2 tohto priameho vyzvania)
a zároveň
Budúci prijímateľ sa čestným vyhlásením zaviaže, že budúci prijímateľ, ani jeho štatutárny orgán, ani člen štatutárneho orgánu alebo iná osoba konajúca v jeho mene neboli právoplatne odsúdení za trestný čin subvenčného podvodu, trestný čin poškodzovania finančných záujmov Európskej únie, trestný čin machinácií pri verejnom obstarávaní a verejnej dražbe, trestný čin prijímania úplatku, trestný čin podplácania, trestný čin nepriamej korupcie alebo trestný čin prijatia a poskytnutia nenáležitej výhody. Za týmto účelom predloží zároveň s podpísanou zmluvou Súhrnné čestné vyhlásenie (príloha č. 1.4 tohto priameho vyzvania).
Spôsob overenia: Vykonávateľ overí splnenie danej podmienky vyžiadaním výpisu z registra trestov z Generálnej prokuratúry Slovenskej republiky na základe údajov poskytnutých od budúceho prijímateľa, jeho štatutárneho orgánu, jeho členov štatutárneho orgánu alebo iných osôb konajúcich v jeho mene. 

	3
	Podmienka poskytnutia prostriedkov mechanizmu v zmysle § 13 ods. 3 zákona o mechanizme
	Podmienka, že prostriedky mechanizmu nemožno poskytnúť budúcemu prijímateľovi, ktorý prijíma dotáciu, príspevok, grant alebo inú formu pomoci na financovanie tých istých výdavkov a ktorá by predstavovala dvojité financovanie. 
Dvojitým financovaním sa rozumie aj situácia, ak sa k výsledku daného opatrenia alebo jeho časti (projekt) dospeje nielen použitím prostriedkov mechanizmu, ale aj využitím iných zdrojov z rozpočtu EÚ, pričom takéto použitie nebolo vopred indikované EK v rámci Plánu obnovy a zohľadnené v nákladovom ohodnotení príslušnej investície alebo reformy. Zároveň sa za dvojité financovanie môže považovať aj situácia, ak výsledok danej operácie (bez ohľadu na spôsob preukazovania zrealizovania opatrenia) je vykazovaný EK v rámci rôznych nástrojov podpory.
Forma preukázania: Budúci prijímateľ sa čestným vyhlásením zaviaže, že na tento účel použitia neboli UNLP KE poskytnuté prostriedky z iných zdrojov EÚ alebo iných verejných prostriedkov. Za týmto účelom predloží zároveň s podpísanou zmluvou Súhrnné čestné vyhlásenie (príloha č. 1.4 tohto priameho vyzvania).   
Spôsob overenia: Vykonávateľ overí splnenie danej podmienky prostredníctvom informačných systémov verejnej správy (vnútroštátne registre a registre EÚ)  a  ďalších  verejne  dostupných  údajov o prijímateľoch príspevkov a podporovaných projektoch.

	4.
	Podmienka, že priamo určený prijímateľ nie je evidovaný v Systéme včasného odhaľovania rizika a vylúčenia (EDES) ako vylúčená osoba alebo subjekt
	Budúci prijímateľ nie je evidovaný v Systéme včasného odhaľovania rizika a vylúčenia (EDES) ako vylúčená osoba alebo vylúčený subjekt (v zmysle článku 137 Nariadenia Európskeho parlamentu a Rady (EÚ, Euratom) č. 2024/2509 z 23. septembra 2024 o rozpočtových pravidlách, ktoré sa vzťahujú na všeobecný rozpočet Únie (prepracované znenie) v platnom znení (ďalej len „nariadenie o rozpočtových pravidlách“).
Forma preukázania: Budúci prijímateľ sa čestným vyhlásením zaviaže, že nie je evidovaný 
v Systéme včasného odhaľovania rizika a vylúčenia (EDES) ako vylúčená osoba alebo subjekt (v zmysle článku 137 a nasledujúcich nariadenia o rozpočtových pravidlách). Za týmto účelom predloží zároveň s podpísanou zmluvou Súhrnné čestné vyhlásenie (príloha č. 1.4 tohto priameho vyzvania).   
Spôsob overenia: Vykonávateľ overí splnenie danej podmienky prostredníctvom:
· systému včasného odhaľovania rizika a vylúčených subjektov: https://ec.europa.eu/budget/edes/index_en.cfm, 
https://www.olaf.vlada.gov.sk/system-vcasneho-odhalovania-rizika-a-vylucenia-edes/

	5.
	Podmienka „výrazne nenarušiť“
	Budúci prijímateľ je povinný zabezpečiť, aby bol Projekt v súlade so zásadou „výrazne nenarušiť“ v súlade s čl. 5 ods. 2 Nariadenia Európskeho parlamentu a Rady (EÚ) 2021/241 
z 12. februára 2021, ktorým sa zriaďuje Mechanizmus na podporu obnovy a odolnosti v platnom znení a spĺňal všeobecne záväzné právne predpisy v oblasti energetiky, klímy a životného prostredia, všeobecne záväzné právne predpisy v oblasti posudzovania vplyvov na životné prostredie, vrátane požiadaviek vyplývajúcich z ustanovení rámcovej smernice o vode, predovšetkým čl.  4 a 11, týkajúcich sa realizácie potrebných opatrení na zmiernenie nepriaznivých vplyvov na vodu, chránené biotopy a druhy priamo závislé od vody. Tieto zahŕňajú, tam kde je to technicky uskutočniteľné a ekologicky relevantné v závislosti od prítomných ekosystémov, opatrenia týkajúce sa zabezpečenia prepúšťania ekologických prietokov, migrácie rýb (napr. príprava projektovej dokumentácie pre výstavbu rybovodov), manažmentu sedimentov a opatrenia na ochranu habitatov s ohľadom na dosiahnutie dobrého stavu alebo potenciálu dotknutého vodného útvaru. Projekt nemôže výrazne narušiť žiaden z environmentálnych cieľov (zmiernenie zmeny klímy; adaptácia k zmene klímy; udržateľné využívanie a ochrana vodných a morských zdrojov; prechod na obehové hospodárstvo; prevencia a kontrola znečisťovania; ochrana a obnova biodiverzity a ekosystémov) uvedených v čl. 17 nariadenia Európskeho parlamentu a Rady (EÚ) 2020/852 z 18. júna 2020 o vytvorení rámca na uľahčenie udržateľných investícií a o zmene nariadenia (EÚ) 2019/2088. Určený prijímateľ je povinný zabezpečiť, aby projekt spĺňal kritériá zabezpečenia súladu projektu so zásadou „výrazne nenarušiť“:

Prechod na obehové hospodárstvo, predchádzanie vzniku odpadu a recyklácia
Zabezpečenie súladu projektu s požiadavkami v oblasti nakladania s odpadom:
Minimálne 70 % odpadu na ktorý sa nevzťahujú výnimky (kategória 17 05 04 v Európskom zozname odpadov podľa Rozhodnutia Komisie 2000/532/ES) bude pripravených na opätovné použitie, recykláciu a ďalšie zhodnotenie materiálu, a to vrátane operácií zasypávania pomocou odpadu, ako náhrady za iné materiály, v súlade s hierarchiou odpadu a Protokolom EÚ o nakladaní s odpadmi zo stavieb a demolácií, ako aj národnou legislatívou - zákonom č. 79/2015 Z. z. o odpadoch  a o zmene a doplnení niektorých zákonov v znení neskorších predpisov s prihliadnutím na najlepšie dostupné techniky a opätovného použitia materiálov, pričom budú využívať dostupné systémy triedenia stavebného odpadu. Zhodnocovanie a zneškodňovanie odpadov bude podliehať prísnym legislatívnym normám, povoľujúce triedenie odpadov, ako aj ich odstránenie alebo opätovné využitie.

Forma preukázania: Budúci prijímateľ sa čestným vyhlásením zaviaže, že v prípade vzniku odpadu pri realizácii projektu bude so stavebným odpadom nakladať v súlade s kritériom zabezpečenia súladu projektu so zásadou „výrazne nenarušiť - Prechod na obehové hospodárstvo, predchádzanie vzniku odpadu a recyklácia, tzn. zabezpečí súlad projektu s požiadavkami v oblasti nakladania s odpadom. Za týmto účelom predloží zároveň s podpísanou zmluvou Súhrnné čestné vyhlásenie (príloha č. 1.4 tohto priameho vyzvania).

V rámci záverečnej monitorovacej správy preukáže budúci prijímateľ splnenie uvedenej podmienky nasledujúcimi dokladmi, ktoré sú podrobnejšie vysvetlené v Metodickej príručke – budovy v pláne obnovy (príloha č. 3 tohto priameho vyzvania):
· potvrdenie alebo iný doklad o odovzdaní stavebných odpadov firme oprávnenej na nakladanie s odpadmi obsahujúci údaje odovzdávajúceho a prijímajúceho, číslo odpadu, množstvo odpadu, spôsob nakladania s odpadom a dátum prijatia odpadu;
· informácia o následnom nakladaní s odpadmi, ak nasledovným držiteľom odpadov nie je zariadenie na zhodnocovanie alebo zneškodňovanie odpadov;
· sumarizácia údajov o vzniku stavebných odpadov a nakladaní s ním preukazujúca splnenie požiadavky aby minimálne 70 % hmotnosti takéhoto nie nebezpečného odpadu bolo zhodnocovaných – v rozsahu Ohlásenia o vzniku odpadov a nakladaní s ním.
Spôsob overenia: Vykonávateľ overí splnenie danej podmienky prostredníctvom údajov a informácií od budúceho prijímateľa.

	6.
	Podmienka týkajúca sa štátnej pomoci a vyplývajúce zo schém štátnej pomoci
	Na projekt schválený uznesením vlády č. 30/2026 zo dňa 21. januára 2026, ktorý bude realizovaný v zmysle tohto priameho vyzvania, a ktorého aktivita sa zameriava na vybudovanie nového špecializovaného centra pre poruchy autistického spektra – Univerzitná nemocnica L. Pasteura Košice, sa pravidlá štátnej pomoci/pomoci de minimis nebudú vzťahovať iba v prípade, ak sa preukáže, že má čisto lokálny vplyv a nebude mať vplyv na vnútorný obchod medzi členskými štátmi EÚ. Uvedené sa preukazuje vyplnením testu lokálneho vplyvu, na posúdenie lokálneho vplyvu projektu a vylúčenie štátnej pomoci/pomoci de minimis pre podporený projekt formou zodpovedania a posúdenia otázok uvedených v teste lokálneho vplyvu. Jednotlivé otázky majú charakter vylučujúceho kritéria alebo informatívneho kritéria. Ak projekt budúceho prijímateľa nespĺňa niektoré z kritérií vylučujúceho charakteru na preukázanie lokálneho vplyvu projektu na vybudovanie špecializovaného centra pre poruchy autistického spektra (PAS), uplatnia sa pravidlá štátnej pomoci/pomoci de minimis a projekt bude posúdený individuálne v rámci režimu pomoci ad hoc na základe vyžiadania záväzného stanoviska od Protimonopolného úradu  SR v súlade s postupom podľa § 8 zákona č. 358/2015 Z. z. o úprave niektorých vzťahov v oblasti štátnej pomoci a minimálnej pomoci a o zmene a doplnení niektorých zákonov (zákon o štátnej pomoci).
Forma preukázania:
Budúci prijímateľ sa čestným vyhlásením zaviaže, že pred podpisom zmluvy o PPM deklaruje:
· Zámer stať sa poskytovateľom zdravotnej starostlivosti podľa § 4 písm. a) zákona č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov (ďalej len „zákon č. 578/2004 Z. z.“) s prevádzkovaním zariadenia ambulantnej zdravotnej starostlivosti s vydaným povolením podľa § 11 zákona č. 578/2004 Z. z.  (povolenie na prevádzkovanie zariadenia ambulantnej zdravotnej starostlivosti s odborným zameraním: psychiatria, detská psychiatria, klinická psychológia a liečebná pedagogika alebo klinická logopédia); 
· Zámer aspoň s jednou zdravotnou poisťovňou uzatvoriť zmluvu o poskytovaní zdravotnej starostlivosti súvisiacej s prevádzkovaním zariadenia ambulantnej zdravotnej starostlivosti s odborným zameraním: psychiatria, detská psychiatria, klinická psychológia a liečebná pedagogika alebo klinická logopédia,

Za týmto účelom predloží zároveň s podpísanou zmluvou Súhrnné čestné vyhlásenie (príloha č. 1.4 tohto priameho vyzvania).

a zároveň, 

Budúci prijímateľ predloží zároveň s podpísanou zmluvou:
· test pre posúdenie lokálneho vplyvu projektu a vylúčenie štátnej pomoci/pomoci de minimis pre podporený projekt (Príloha č. 5 tohto priameho vyzvania)
· zriaďovaciu listinu v platnom a účinnom znení – kópiu/scan originálneho dokumentu,

a zároveň,

Budúci prijímateľ najneskôr v rámci záverečnej žiadosti o platbu preukáže splnenie tejto podmienky PPM predložením nasledujúcich dokladov:
· Povolenie na prevádzkovanie ambulantnej zdravotnej starostlivosti v zmysle § 11 ods. 2 písm. a) zákona č. 578/2004 Z. z. a súčasne povolenie na prevádzkovanie ambulantnej zdravotnej starostlivosti v zmysle § 11 ods. 2 písm. c) zákona č. 578/2004 Z. z. – overená fotokópia/scan overenej fotokópie.
· Zmluva/zmluvy so zdravotnými poisťovňami súvisiacej s prevádzkovaním zariadenia ambulantnej zdravotnej starostlivosti s odborným zameraním: psychiatria, detská psychiatria, klinická psychológia a liečebná pedagogika alebo klinická logopédia, – kópiu/scan originálneho dokumentu

Spôsob overenia: Vykonávateľ overí splnenie danej podmienky prostredníctvom údajov a informácií od budúceho prijímateľa a informačných systémov verejnej správy (vnútroštátne registre, resp. registre EÚ), resp. ďalších  verejne  dostupných  údajov a databáz.

	7.
	Podmienka energetickej hospodárnosti budovy
	V prípade výstavby nových budov je minimálnym cieľom dosiahnutie potreby primárnej energie aspoň o 20% nižšej, ako je požiadavka na budovy s takmer nulovou potrebou energie, pričom minimálna požiadavka na budovu s takmer nulovou potrebou energie je stanovená hornou hranicou energetickej triedy A0 pre globálny ukazovateľ. Rozsah energetických tried a minimálna požiadavka na primárnu energiu je definovaná v prílohe 3 vyhlášky Ministerstva dopravy, výstavby a regionálneho rozvoja č. 364/2012 Z. z. ktorou sa vykonáva zákon č. 555/2005 Z. z. o energetickej hospodárnosti budov a o zmene a doplnení niektorých zákonov v znení neskorších predpisov (ďalej len „zákon o EHB“) pre kategóriu budovy nemocníc je to  < 78,4 kWh/(m2 . a). 
Forma preukázania: Dosiahnutie tohto cieľa preukáže prijímateľ energetickým certifikátom budovy, pričom táto povinnosť vyplýva pre stavebníka z ustanovenia § 5 ods. 2 písm. c) zákona o EHB pri dokončení novej budovy alebo významnej obnove existujúcej budovy.
Pre účely tohto vyzvania predloží prijímateľ čestné vyhlásenie, ktoré pri skončení realizácie projektu doloží reálnymi certifikátmi Breeam, Leed alebo ekvivalentu.
Spôsob overenia: prostredníctvom predložených certifikátov, resp. súhrnného čestného vyhlásenia (príloha č. 1.4 tohto priameho vyzvania).

	8.
	Podmienka oprávnenosti výdavkov
	Oprávnené výdavky[footnoteRef:1] sú výdavky, ktoré sú skutočne vynaložené počas obdobia realizácie projektu vo forme nákladov alebo výdavkov budúceho prijímateľa, za predpokladu, že boli vynaložené na oprávnený projekt vybraný na podporu Plánu obnovy a odolnosti SR v rámci toho priameho vyzvania a sú s ním priamo spojené.  [1:  Pokiaľ sa v texte tohto priameho vyzvania uvádza pojem „výdavok“ rozumie sa ním aj „náklad“ v zmysle ustanovení zákona č. 431/2002 Z. z. o účtovníctve v znení neskorších predpisov a naopak] 

Oprávnenými výdavkami sú náklady budúceho prijímateľa v priamej súvislosti s realizáciou aktivít podľa toho priameho vyzvania, ktoré sú spojené s investíciami potrebnými na poskytovanie ambulantnej zdravotnej starostlivosti s odborným zameraním: psychiatria, detská psychiatria, klinická psychológia, liečebná pedagogika; klinická logopédia 
Pravidlá oprávnenosti výdavkov projektu realizovaného prostredníctvom tejto výzvy sú zadefinované a špecifikované v rámci dokumentu „Pravidlá oprávnenosti výdavkov pre Plán obnovy a odolnosti“, ktorý tvorí prílohu č. 4 tohto priameho vyzvania. 
Ustanovenia dokumentu „Pravidlá oprávnenosti výdavkov pre Plán obnovy a odolnosti“ sú pre budúceho prijímateľa záväzné, pokiaľ priame vyzvanie, resp. príslušné dokumenty k priamemu vyzvaniu neustanovujú inak.
Hospodárnosť výdavkov predstavuje vynaloženie verejných financií na vykonanie činností alebo obstaranie tovarov, prác a služieb v správnom čase, vo vhodnom množstve a kvalite za najlepšiu cenu. Budúci prijímateľ je povinný pri používaní verejných prostriedkov, ktorými sú aj prostriedky mechanizmu POO SR, zachovávať zásadu hospodárnosti.
Forma preukázania:
Budúci prijímateľ sa súhrnným čestným vyhlásením (príloha č. 1.4 tohto priameho vyzvania) zaviaže, že výdavky projektu realizovaného prostredníctvom tohto priameho vyzvania sú,  resp. budú:
· v súlade s pravidlami oprávnenosti výdavkov pre Plán obnovy a odolnosti, ktoré sú definované v rámci prílohy č. 4 toho priameho vyzvania,
· v súlade s Nariadením Európskeho parlamentu a Rady (EÚ) 2021/241 z 12. februára 2021, ktorým sa zriaďuje Mechanizmus na podporu obnovy a odolnosti s ohľadom na platnú národnú legislatívu, najmä zákon o rozpočtových pravidlách, zákon o účtovníctve a zákon o rozpočtových pravidlách územnej samosprávy,
· v súlade s vecnou, časovou a územnou oprávnenosťou v zmysle pravidiel oprávnenosti výdavkov pre Plán obnovy a odolnosti, ktoré sú definované v rámci prílohy č. 4 toho priameho vyzvania,
· v súlade s vyhláškou MZ SR č. 236/2025 o minimálnych požiadavkách na personálne zabezpečenie a materiálno-technické vybavenie vybraných druhov ambulantných zdravotníckych zariadení.
a zároveň,
Budúci prijímateľ sa súhrnným čestným vyhlásením (príloha č. 1.4 tohto priameho vyzvania zaviaže, že zachováva, resp. bude zachovávať zásadu hospodárnosti výdavkov vynaložených na projekt v zmysle tohto priameho vyzvania.

Spôsob overenia: Vykonávateľ overí splnenie danej podmienky prostredníctvom údajov a informácií od budúceho prijímateľa a informačných systémov verejnej správy (vnútroštátne registre, resp. registre EÚ), resp. ďalších  verejne  dostupných  údajov a databáz.


2.2 Účel a cieľ použitia prostriedkov mechanizmu
Realizáciou projektu bude podporený cieľ Investície 3 v Komponente 12 Plánu obnovy a odolnosti Slovenskej republiky.
Cieľom použitia prostriedkov mechanizmu je zvýšiť dostupnosť komunitných centier duševnej starostlivosti prostredníctvom zriadenia špecializovaného centra pre poruchy autistického spektra – Univerzitná nemocnica L. Pasteura Košice. 
Investície projektu sú nevyhnutné na zabezpečenie cieľovej hodnoty kvantitatívneho ukazovateľa Plánu obnovy a odolnosti Slovenskej republiky „Počet založených komunitných centier duševnej starostlivosti“.
Centrum pre PAS sa bude nachádzať na pozemku v okrese Košice II, Košice – Západ, katastrálne územie Terasa, zapísané na LV č. 5913, parcely registra „C“, parcelné číslo 1/1 a 1/17. Objekt bude tvorený z priestorov pre terapiu, rehabilitáciu, výučbu a obslužného priestoru - komunikácie a technicko-hospodárske priestory. Budova musí vyhovovať tepelno-technickým požiadavkám a jej vybavenosť bude spĺňať všetky hygienické a bezpečnostné požiadavky daného priestoru. Stavba bude pre krátkosť času navrhnutá z plne prefabrikovaných kontajnerov. Po vybudovaní podkladu a privedení všetkých inžinierskych sietí bude plne funkčná a schopná užívania. 
Miesto realizácie projektu:
· Univerzitná nemocnica L. Pasteura Košice, Rastislavova 43, 040 11 Košice
Realizácia projektu pozostáva z nasledovných aktivít:
· Vybudovanie nového špecializovaného centra pre poruchy autistického spektra – Univerzitná nemocnica L. Pasteura Košice
Postup realizácie projektu:
· Termín ukončenia realizácie projektu: 	apríl 2026
2.3 Časová oprávnenosť aktivít
Oprávnené výdavky vychádzajú z Nariadenia Európskeho parlamentu a Rady (EÚ) 2021/241 z 12. februára 2021,   ktorým sa zriaďuje Mechanizmus na podporu obnovy a odolnosti v platnom znení a sú určené na obdobie 
od 1. februára 2020 do 30. apríla 2026. Z prostriedkov mechanizmu možno financovať len také opatrenia, ktorých implementácia (s ktorou vznikajú výdavky) začala až 1. februára 2020 alebo neskôr a tieto opatrenia tvoria neoddeliteľnú súčasť investícií a reforiem obsiahnutých v Pláne obnovy. Vykonávateľ je oprávnený v odôvodnených prípadoch predĺžiť obdobie oprávnenosti výdavkov.
2.4 Iné podmienky poskytnutia prostriedkov mechanizmu
Prostriedky mechanizmu budú prijímateľovi poskytnuté na základe podmienok stanovených v tomto priamom vyzvaní a v zmluve o PPM. Podmienky nad rámec tých, ktoré sú uvedené v priamom vyzvaní, budú zadefinované v Zmluve o PPM. 

Prílohy
1. Návrh zmluvy o poskytnutí prostriedkov mechanizmu na podporu obnovy a odolnosti, vrátane príloh:
1.1 Všeobecné zmluvné podmienky
1.2 Opis projektu (vrátane rozpočtu)
1.3 Časový harmonogram realizácie Projektu
1.4 [bookmark: _Hlk221542126]Súhrnné čestné vyhlásenie
2. Údaje potrebné na vyžiadanie výpisu z registra trestov
3. [bookmark: _Hlk221542233]Metodická príručka – budovy v pláne obnovy
4. Pravidlá oprávnenosti výdavkov pre Plán obnovy a odolnosti
5. Test pre posúdenie lokálneho vplyvu projektu a vylúčenie štátnej pomoci/pomoci de minimis pre podporený projekt

